作者:李彌遜
標題:一寸金
內容:仙李盤根，自有云仍靄芳裔。更留雨霜皮，臨風玉樹，紫髯丹頰，長生久視。鶴帳琅書至。長庚夢、當年暗記。佳辰近，回首西風，漸喜秋英弄霜蕊。暫卷雙旌，鳴金吹竹，萱堂伴新戲。對璧月流光，屏山供翠，碧雲乍合，飛觴如綴。早晚巖廊侍。終不負、黃樓一醉。丹青手、先與翻階，萬葉增春媚。